ఖజానాకు ముందుస్తు ప(ద)న్ను!
- తొలి త్రైమాసికం వసూళ్లలో 14.8% వృద్ధి
న్యూఢిల్లీ: ముందస్తు పన్ను చెల్లింపుల కారణంగా ప్రస్తుత ఆర్థిక సంవత్సరం తొలి త్రైమాసిక కాలంలో నికర ప్రత్యక్ష పన్నుల వసూళ్లు 14.8 శాతం మేర పెరిగాయి. ఏప్రిల్‌-జూన్‌ మధ్య కాలంలో ప్రత్యక్ష పన్నుల రూపంలో దాదాపు రూ.1.42 లక్షల కోట్ల సొమ్ము ఖజానాకువచ్చి చేరినట్టుగా సర్కారు వెల్లడించింది. ఇదే కాలంలో రెవెన్యూ శాఖ దాదాపు రూ.55,520 కోట్ల మేర పన్ను తిరిగి చెల్లింపులను జరిపినట్టుగా తెలిపింది. గత ఏడాది ఇదే కాలపు లావాదేవీలతో పోలిస్తే పన్ను తిరిగి చెల్లింపులు 5.2 శాతం తక్కువేనని వివరణనిచ్చింది. 2017-18 ఆర్థిక సంవత్సరానికి గాను నిర్ధేశించుకున్న దాదాపు రూ.9.8 లక్షల కోట్ల లక్ష్యంలో మొదటి త్రైమాసికంలో వసూళ్లయిన మొత్తం 14.5 శాతానికి సమానమని సర్కారు తెలిపింది. ఇదే కాలంలో కార్పొరేట్‌ పన్ను వసూళ్లు 4.8%, సెక్యూరిటీ ట్రాన్సాక్షన్‌ ట్యాక్స్‌తో సహా వ్యక్తిగత ఆదాయపు పన్ను వసూళ్లులో 12.9% వృద్ధి నమోదు అయినట్టుగా ప్రభుత్వం వివరణనిచ్చింది.
మీ స్నేహితులకు రికమెండ్ చెయ్యండి